Υποβολή πρότασης για παρουσίαση βίντεο

στο ΔΙΕΠΙΣΤΗΜΟΝΙΚΟ-ΚΑΛΛΙΤΕΧΝΙΚΟ ΣΥΜΠΟΣΙΟ

με θέμα

*Το Ανθρώπινο Σώμα και Βίωμα στην Εποχή της Σύγχρονης Κρίσης υπό το Πρίσμα της Επιστήμης και της Τέχνης.*

ΟΠΙΚ (Ομάδα Προφορικής Ιστορίας Κυψέλης)

Ομάδα Κρίση

***Μαρτυρίες για το σώμα εν Κρίσει***

Το video αποτελείται από αποσπάσματα βιντεοσκοπημένων προφορικών μαρτυριών που έχουν πάρει τα μέλη της Ομάδας Κρίση στο διάστημα 2012-2016, από γυναίκες και άνδρες που ζουν ή διανύουν το μεγαλύτερο μέρος του χρόνου τους στην περιοχή της Κυψέλης. Πρόκειται για 15 συνεντεύξεις προερχόμενες από άτομα όλων των ηλικιών –από 20 έως 80 ετών- που καλύπτουν όλο το κοινωνικό φάσμα: φοιτητές, άνεργοι, μετανάστες, χειρώνακτες, μεσαία και ανώτερα στρώματα.

Το video ξεκινά με αποσπάσματα στα οποία οι άνθρωποι βιώνουν την Κρίση ως μία απειλή για το ανθρώπινο σώμα: «σαν ένα θεριό που σου τρώει το μέσα σου». Στη συνέχεια εμπεριέχει μαρτυρίες του άρρωστου σώματος, το οποίο αντιμετωπίζει δυσκολίες πρόσβασης στην ιατρική περίθαλψη και θεραπεία. Ενώ το σώμα που «κλαίει» από το κρύο, που «γερνάει πριν την ώρα του», που πρέπει να δουλεύει μέχρι «τελικής πτώσεως» έρχεται να συμπληρώσει την εικόνα. Η Κρίση επιβάλλει επιπλέον στερήσεις που δεσμεύουν το σώμα: «να μένεις επτά άτομα σε ένα σπίτι» ή «να μην μπορείς να κάνεις ένα παιδί».

Ένα μεγάλο μέρος του βίντεο αφορά τις διάφορες μορφές βίας που υφίσταται το ανθρώπινο σώμα, λόγω της Κρίσης. Ανιχνεύεται η αποσιωπημένη βία, οι άνθρωποι που δεν γελούν πια, που είναι κατηφείς, η πολιτική βία, η καταστολή, η κοινωνική βία, η πορνεία και η έξαρση της παραβατικότητας. Υπάρχει βέβαια και η βία που στρέφεται ενάντια στον ίδιο τον εαυτό: τα ναρκωτικά ή οι αυτοκτονίες.

Όπως όμως το σώμα διαθέτει μηχανισμούς αυτοΐασης, έτσι και οι άνθρωποι αναζητούν / υιοθετούν στρατηγικές επιβίωσης. Δημιουργούν συλλογικές κουζίνες, αντικαθιστούν το «ταβερνάκι» με το «σουβλάκι» και προσθέτουν «τσαχπινιά» στη μεταποίηση ή τη χρήση των παλιών ρούχων. Μέσα σε αυτήν τη διαδικασία ενυπάρχουν ψήγματα υπέρβασης της προηγούμενης κατάστασης. Οι αλλαγές που αποτυπώνονται στο σώμα και στην ψυχή των ανθρώπων, εξαιτίας της κρίσης, εντάσσονται σε μία διαδικασία αλλαγής ταυτότητας. Στο τελευταίο μέρος τα σώματα αναζητούν την χαμένη τους ευφορία. Την βρίσκουν σε απλά πράγματα, σε «μια καλημέρα στο σύντροφό μου» ή σπάνε την κανονικότητα της καθημερινής ζωής με «μια βόλτα στη θάλασσα» ή σε παρέα τραγουδιού που είναι «ψυχολυτρωτική».